**ELŐTERJESZTÉS**

**Körmend város Önkormányzata Képviselő-testületének**

**2017. december 19-i ülésére**

Tárgy: **Beszámoló a Bűnmegelőzési és Közbiztonsági Bizottság munkájáról**

A Helyi önkormányzatokról szóló 1990. évi LV. törvény 8. § (1) bekezdése értelmében a települési önkormányzat feladati közé tartozik a közbiztonság helyi feladatairól való gondoskodás. A Rendőrségről szóló 1994. évi XXXIV. törvény 10. § értelmében a rendőrkapitány és az illetékességi területén működő önkormányzatok a közbiztonsággal összefüggő feladatok ellátásának társadalmi segítésére és ellenőrzésére – a közbiztonság fenntartásában érintett állami és társadalmi szervezetek bevonásával – Bűnmegelőzési és Közbiztonsági Bizottságot hozott létre 2003 májusában.

2015. január 29-i önkormányzati ülésen a Bűnmegelőzési és Közbiztonsági Bizottság tagjait az önkormányzat kiegészítette és újraválasztotta.

Szoros kapcsolatot alakítottunk ki mindazon szervekkel és szervezetekkel, melyek a bűnmegelőzés és a közbiztonság területén szerepet vállalnak városunkban. Körmend városában a bűnmegelőzés és közrend fenntartása rendkívül összetett dolog és nem pusztán rendőrségi feladat. A térség rendészeti közigazgatásának központja Körmend, a kapitányság és a Szombathelyi Határőrizeti Igazgatóság Bűnügyi és Felderítő Szolgálata és határőrizeti kirendeltsége is itt működik. Városunkban folytatja szakemberek képzését a Rendészeti Szakközépiskola. Az Állami Népegészségügyi és Tisztiorvosi Szolgálat városi intézete az egészségnevelés, a szenvedélybetegségek, családon belüli erőszak kapcsán végez más feladatai mellett megelőző tevékenységet. Szorosan együttműködik a Katasztrófavédelem helyi szervezetével.

A Polgármesteri Hivatal közrend, közbiztonságot érintő hatósági feladatainak ellátása során törvényekkel jól körülhatárolt módon végzi feladatait.

Jelen van a közrend, közbiztonság területén a civil szféra is, az országosan elismert Polgárőr Egyesület formájában. A körmendi Közbiztonságért Közalapítvány a rendelkezésre álló anyagi eszközeivel és egyéb lehetőségeivel mindent megtesz a közbiztonsági célok elérése érdekében. A város lakosságának nyugalma, békés munkájának biztosítása, városi rendezvények lebonyolítása érdekében a bűnmegelőzési és közbiztonsági feladatokat koordináló Bűnmegelőzési és Közbiztonsági Bizottság immár tizenkettedik éve látja el feladatait.

Kiemelt feladatai közé tartozik három prioritás, melyek a jelenlegi és a jövőbeni bűnmegelőzési munkát meghatározzák.

**1. Közterületi jelenlét fokozása:** Körmend város szempontjából a bűnözésből várható veszélyek jelen lehetnek a jövőben is, már most is érzékeljük az átutazó bűnözés meglétét. A schengeni határok lebontásával a határőrség által eddig nyújtott szűrő szerep sem tud úgy érvényesülni, mint eddig, és a külföldi átutazó bűnözők is megjelennek a városban.

**2. Prevenciós programok:** A helyi média segítségével a saját és a térség negatív példáit bemutatva fel kell készíteni a lakosságot a bűnözés általi veszélyekre. Tudatosítani kell a lakossággal, vállalkozókban és mindazokban, akik potenciálisan sértetté válhatnak, hogy sokkal olcsóbb a szükséges biztonság megteremtése, mint a bűnözők által okozott kár kifizetése.

Nagy hangsúlyt kell adni a „szomszédok egymásért” mozgalomnak, ki kell alakítani az itt élőknek azon képességüket, hogy lakókörnyezetük biztonságára fokozottan odafigyeljenek. Az önkormányzat és az önkormányzati szervek igazgatási és szociális intézkedéseinek összhangban kell lenni és erősítenie kell a bűnmegelőzési és közbiztonsági munkát.

Kiemelt fontosságú célként kell megfogalmazni azt, hogy a kábítószer bűnözéstől teljes egészében elszigeteljük a várost, a tendencia jellegű nagyarányú terjesztés ne gyökerezzen meg és az oktatási intézmények tiszták maradjanak a kábítószer bűnözéstől.

**3. Ifjúságvédelem:** Egyik legfontosabb feladatunk a bűnmegelőzés terén. Nemcsak az ifjúság áldozattá válásának megakadályozásáról van itt szó, hanem ugyanilyen fontos cél annak megelőzése, hogy potenciális bűnelkövetőkké váljanak. A város minden intézményének és szervezetének elsődleges céljának kell tekintenie a gyermekeink biztonságát. Elsődleges és vitathatatlan szerepe van az ifjúság nevelésében a családnak, a családokat olyan helyzetben kell tartani, juttatni, hogy gyermekeik egészséges neveltetését biztosítani tudják. Erre tudnak alapozni az oktatási intézmények, ahol a nevelést tovább folytatják. Fel kell készíteni gyermekeinket a környezet veszélyeire. Az intézményesen szervezett oktatásokat ideértve a D.A.D.Aprogramot folytatni szeretnénk, és erre alapítva nagyobb hangsúlyt fektetni a középiskolás fiatalok felvilágosítására.

A Bűnmegelőzési és Közbiztonsági Bizottság általában kéthavonta tartja üléseit.

**A 2017. évi feladatok meghatározása**

2017. március 23. Tájékoztató a 2016. évi beszámolóról

2017. évi feladatok meghatározása

2017. április 19. A rendőrkapitány éves tájékoztatója

Az iskolai D.A.D.A, Egy rendőr – egy iskola, egy iskola – egy polgárőr program

2017. június 21. Bűnmegelőzési tanácsadó tájékoztatója

Katasztrófavédelem tájékoztatója

Kamerarendszer működtetése

2017. augusztus 2. Körmendi Napok előkészítése

Család- és Gyermekjóléti Központ beszámolója

Bűnmegelőzési Fórum előkészítése

2017. szeptember 20. Bűnmegelőzési és Konzultációs Fórum

2017. október 18. KLIK vezetőjének tájékoztatója

Járási tiszti főorvos beszámolója

2017. december 13. Ifjúságvédelmi felelősök beszámolója

Körmendi Járási Hivatal vezetőjének tájékoztatója

**2017. március 23.**

**Tájékoztató a 2016. évi beszámoló elfogadásáról**

A Bizottság elnöke tájékoztatást adott arról, hogy az Önkormányzat elfogadta a bizottság 2016. évi beszámolóját.

**2017. évi feladatok meghatározása**

Dr. Koncz Gabriella elmondja, hogy gyakorlati irányba kell terelni a bizottsági munkát. Fontosnak tartja, hogy több tájékoztatásra van szükség a bizottság tevékenységéről. Felhívja a figyelmet, hogy a városban kamerák segítik a rendőrség munkáját, fontos a karbantartásuk.

Tóth János hangsúlyozza**,** hogyjelentős probléma a városban a kábítószer jelenléte, gyakran visszatérő egyének az elkövetők. Elmondja, hogy a terjesztők irányába fókuszál a rendőrség.

Molnár Sándor elmondja, hogya polgárőrök munkahelyi elfoglaltsága miatt csak munkaszüneti napokon lehetséges a mozgatásuk

Horváth Tiborpozitívan értékeli a bizottsági munkát.

dr. Wachter Waltera megelőzés fontosságára hívta fel a figyelmet a fiatalok kábítószer fogyasztásával kapcsolatban.

Simon Ritaszintén pozitív tapasztalatokról számolt be a bizottsági munka kapcsán

Varga Zoltánné felhívja a figyelmet, hogya korosztályos problémákra is oda kell figyelnie a bizottságnak

**Egyebek**

A Körmendi Rendőrkapitányság vezetője tájékoztatta a Bizottságot arról, hogy a rendőrség épületének külső felújítása befejeződött és elkezdődött az épületen belül az irodahelyiségekben a padlócsere és festés, valamint megújulnak a garázsépületek is. .

**2017. április 19.**

**A rendőrkapitány éves tájékoztatója**

Dr. Koncz Gabriella rendőrkapitány asszony megbízásából Tóth János tájékoztatásként elmondja, hogy a Körmendi Rendőrkapitányság területén stabil a közbiztonság. Javult a közterületeken elkövetett, regisztrált bűncselekmények tekinte4tében a nyomozás eredményessége. Elmondja, hogy a kapitányság területén az utazó bűnözés továbbra is markánsan jelen van, de a hirdetési és telefonos csalások száma is megnövekedett. Felhívja a figyelmet, hogy a dizájner drogok interneten keresztüli terjesztése is megfigyelhető, melynek felderítésében javulás tapasztalható az elmúlt évhez viszonyítva. Emlékeztet rá, hogy az illegális migráció inkább csak a 2016-os év második felére volt jelelemző. Figyelmeztető jelnek tartja, hogy a kapitányság területén az előző évhez viszonyítva nőtt a személyi sérüléssel járó közlekedési balesetek száma.

**Európa Napok 2017. május 5**

H. Vörös Márta intézményvezető tájékoztatta a Bizottságot a rendezvény programjairól, valamint annak a tervezett biztosításáról.

**2017. június 21.**

**Bűnmegelőzési tanácsadó tájékoztatója**

Dr. Koncz Gabriella rendőr-alezredes kapitányságvezető asszony tájékoztatásként elmondja, hogy a Körmendi Rendőrkapitányságnál jelenleg nincs bűnmegelőzési tanácsadó. Tapasztalataik szerint amikor volt, akkor sem keresték a gyerekek a tanácsadót. Együttműködési megállapodás van jelenleg Körmenden a szombathelyi Műszaki szakképzési Centrum Rázsó Imre Szakgimnáziuma és Szakközépiskolájával, valamint a Körmendi Kölcsey Ferenc Gimnáziummal. Elmondja, hogy a bűnmegelőzési tanácsadó kinevezése rövid időn belül megvalósul Körmenden.

**Katasztrófavédelem tájékoztatója**

Czvitkovics Gyula bizottsági elnök elmondja, hogy a Katasztrófavédelem beszámolójára egy későbbi időpontban kerül majd sor.

**Kamerarendszer működtetése**

Czvitkovics Gyula bizottsági elnök elmondja, hogy a kamerarendszer karbantartása - a megkötött szerződéses jogviszony keretében – félévente megtörténik.

**2017. augusztus 2.**

**Körmendi Napok előkészítése**

Körmendi Napok előkészítéséről és tervezett lebonyolításáról tartott tájékoztatót Hadnagyné Vörös Márta a Kulturális Központ, Múzeum és Könyvtár igazgatója.

A rendezvényeket biztosító cég részéről Magyarlaki Attila és Hegyaljai Zoltán vázolta az ellátandó feladatokat.

A tűzijátékot szervező cég képviseletében Burka Viktor tartott tájékoztatót és felhívta a figyelmet a biztonsági intézkedések betartására és betartatásának fontosságára.

**Család- és Gyermekjóléti Központ beszámolója**

Simon Rita központ vezetője ismertette az általuk elvégzett feladatokat. A központ szakember hiánnyal küzd és így túlterheltek az alkalmazottak.

A bizottság elnöke megköszönte az erőn felüli munkavégzésüket.

**Bűnmegelőzési Fórum előkészítése**

dr. Koncz Gabriella r. alezredes a Körmendi Rendőrkapitányság vezetője 3 napirendi pont megszervezését vállalta. A 4. napirendi pontként a Körmendi Katasztrófavédelmi kirendeltség munkatársa tart tájékoztatót. A fórum 2017. szeptember 20-án kerül megrendezésre.

**2017. szeptember 20.**

**Bűnmegelőzési és Konzultációs Fórum**

**2017. október 18.**

**Járási tiszti főorvos beszámolója**

Fodorné Hertelendy Tünde területi vezető védőnő adott tájékoztatást a Járási tiszti főorvosi szolgálat keretein belül működő védőnői munkáról az alábbi témakörök kapcsán:

* az intézmény bemutatása és működése
* közétkeztetéssel kapcsolatos teendők
* káros szenvedélytől mentes élet
* egészségfejlesztés
* családvédelmi szolgálat
* egészségügyi ellátás

**KLIK vezetőjének tájékoztatója**

Farkas Tiborné, a Szombathelyi Tankerületi Központ szakmai igazgatóhelyettese által összeállított tájékoztatót a Bizottság elnöke ismertette:

* az elmúlt 5 évben folyamatos a tanulólétszám csökkenése
* a hátrányos helyzetű tanulók, valamint a sajátos nevelési igényű és beilleszkedési, magatartási zavarral küzdő tanulók helyzete
* emelkedett a délutáni foglalkozásokat igénybe vevő tanulók száma
* gyermekek nyári időszakban történő felügyeletének biztosítása
* a nyári karbantartások elvégzése megtörtént

**Egyebek.**

Körmend, 2017. december 12.

**Czvitkovics Gyula**

**alpolgármester**

***a Bűnmegelőzési és Közbiztonsági Bizottság***

***elnöke***

**HATÁROZATI JAVASLAT**

Körmend Város Önkormányzata Képviselő-testülete a Bűnmegelőzési és Közbiztonsági Bizottság munkájáról készült beszámolót elfogadja.

Felelős: Bebes István polgármester

Határidő: azonnal

Körmend, 2017. december 12.

Bebes István

polgármester